Батайск къыщыхъуар
МИТОС (Новочеркасск) — «Спартак-Налшык» (Налшык) — 0:2 (0:0). Батайск. «Локомотив» стадион. Гъатхэпэм и 27-м. ЦIыху 300 еплъащ.
Судьяхэр: Соколов, Степанищев, Линкин (псори Воронеж щыщщ).
МИТОС: Малов, Гринчук, Шаповалов, Яцук, Тиморгалеев, Столповский (Гиголаев, 76), Калашников, Чечулин, Бородин (Тазетдинов, 59), Сугак, Горяев.
«Спартак-Налшык»: Антипов, Тебэрды, Мурачев, Дашаев, Кузнецов, Дроздов (Багъэтыр, 74), Гъурф, ДзыхьмыщI (Войнов, 83), Каркаев (Мэкъуауэ, 90+1), Бажэ (Балъкъэр, 87), Гугуев.
Топхэр дагъэкIащ: ДзыхьмыщIым, 62 (0:1). Дашаевым, 82 (0:2).
МИТОС-мрэ «Спартак-Налшыкымрэ» я зэIущIэр нэгъабэ щэкIуэгъуэм и 8-м зэхэтын хуеящ. АрщхьэкIэ Новочеркасск и стадионыр зэрыIисрафым къыхэкIыу ар гъатхэпэм и 27-м ягъэIэпхъуащ. А пIалъэми хэгъэрейхэм джэгупIэ губгъуэр ягъэхьэзырыфакъым икIи зэIущIэр Батайск къалэм щрагъэкIуэкIыну зэгурыIуащ.
Зэхьэзэхуэм пашэныгъэр щызыIыгъ «Спартак-Налшыкым» дэщIыну ныбжьыщIэ тIощIым нэблагъэ абы кIуащ. ЯмыIуэхуи зэрамыхуэу икIи щIыкIейуэ замыщIу хьэщIэхэм хухаха щIыпIэм ахэр щетIысэхащ, ди командэм зэрыдэщIыну ныпхэмрэ бэрэбанэмрэ яIыгъыу. НапIэзыпIэм къыздикIари къыздихуари ямыщIэу зи къаруилъыгъуэ щIалэщIэ гупышхуэ, цIыху плIыщIым нэблэгъэну, Налшык икIахэм яхэлъэдащ икIи ди ныбжьыщIэхэр яубэрэжьу хуежьащ. Ящыгъхэмрэ я теплъэхэмрэ щыхьэт техъуэрт ахэр мыурыс лъэпкъхэр зылъагъу мыхъу скинхед гупу зэрыщытым. ЩIыпIэ полицэм и лэжьакIуэхэр Iэжьэгъу хъуну къыщысар Налшык икIахэм ящыщ куэдым фэбжь зэмылIэужьыгъуэхэр ягъуэта иужькIэщ.
Мы Iуэхугъуэр гулъытэншэу «Спартак-Налшыкым» и унафэщIхэм къагъэнакъым. Абыхэм къэхъуа псори рапортым къыщагъэлъэгъуащ. Дэ дыщIыдгъужыну дызыхуейращи, илъэситI дэкIмэ, футболымкIэ дунейпсо чемпионатыр Урысей Федерацэм къригъэблэгъэнущ. Абы хыхьэ зэIущIэхэр щекIуэкIыну къыхаха къалэхэм ящыщ зыщ зи гугъу тщIы Iуэхугъуэр къыщыхъуам пэгъунэгъу дыдэ Дон Iус Ростов. Апхуэдизу лъагъумыхъуныгъэ нэгъуэщI лъэпкъхэм яхузиIэхэр хуиту щызэхэзекIуэ а щIыпIэм ди къэралым и напэр зэрытрихынум шэч къыщIытепхьэн щыIэкъым.
Къэбэрдей-Балъкъэрым и командэ нэхъыщхьэм дэщIыну кIуахэм «хьэщIагъэ ин» къыкIэлъызэрахьа иужькIэ джэгум щIидзащ. Нэрылъагъут къэхъуам ди футболистхэр зэригъэгубжьар. АрщхьэкIэ ахэр футбол хабзэм ебэкъуакъым икIи зэIущIэм и кIыхьагъкIэ зы дагъуи судьяхэм зыхурагъэщIакъым.
«Спартак-Налшыкыр» зэрынэхъ лъэщыр япэ дакъикъэхэм щегъэжьауэ наIуэ хъуащ. ЕпщыкIутхуанэ дакъикъэм ДзыхьмыщI Марат къыхита топыр Гугуев Магомед гъуэм дигъэкIыным зымащIэщ иIэжар. Мыгувэу Каркаев Алим хэгъэрейхэр хуабжьу игъэгузэващ.
Загъэпсэхуну икIыным нэблэгъэпауэ Гугуевым топыр гъуэм дигъэкIащ. АрщхьэкIэ судьям ар хибжакъым, нэхъапэIуэкIэ зыгуэрым хабзэр къызэпиудауэ къилъытэри.
Джэгум и етIуанэ Iыхьэм «Спартак-Налшыкыр» нэхъ псынщIэж хъуащ. МИТОС-м и футболистхэр хьэщIэхэм ялъэщIыхьэжыххэртэкъым. Зыр адрейм къыкIэлъыкIуэу налшыкдэсхэм Iэмал хъарзынэхэр къызэрагъэпэщырт. АрщхьэкIэ бжыгъэр къыщызэIуахар 62-нэ дакъикъэращ. Каркаевым сэмэгурабгъумкIэ къыщыхита топыр ДзыхьмыщIым Iэзэу къигъэсэбэпащ. Марат и гуфIэгъуэ тIуащIэт — а махуэм абы къуэ къыхуалъхуат!
Япэ ища пэтми, «Спартак-Налшыкым» и ебгъэрыкIуэныгъэхэр нэхъ кIащхъэ ищIакъым. Бажэ Амири, Гугуев Магомеди, адрейхэми Iэмал хъарзынэхэр яIат, арщхьэкIэ бжыгъэр зыгъэбэгъуар гъуащхьэхъумэ Дашаев Аслъэнщ. Штрафной ягъэзэщIа нэужь ар псом япэ нэсри, гъуэр хигъэщIащ.
Бжыгъэр 2:0 зэрыхъуам псори гурыIуэгъуэ пщащIырт. «Спартак-Налшыкым» текIуэныгъэр, дауи, зыIэщIигъэкIакъым. Абы и фIыгъэкIэ ди щIалэхэр къакIэлъеIэ «IэфIыпсым» очкоихкIэ щхьэщыкIащ.
Урысей Федерацэм футболымкIэ и етIуанэ дивизионым и «Ипщэ» гупым хэт адрей командэхэм мыгъэрей зэхьэзэхуэм щыщIадзэжынур мэлыжьыхьым и 3-рщ. А махуэм ди щIалэхэм Налшык къыщрагъэблэгъэнущ Ставрополь и «Динамо»-р.
Жыласэ Заурбэч.
